text: 
  JESS INGERSLEV kan det samme  -  det overrumplende, gale  -  og viser
   det flere gange. Han spiller med masser af selvironi på det iltre 
   -  som revyen godt kunne have brug for lidt mere af. Den 
  håndværksmæssige udførelse er i top. Der er masser af hip i den, men
   den mangler lissom det sidste pift  -  også selv om den har herlige
   Tom McEwan, som kan pifte  -  ud mellem tænderne  -  og meget mere
  : Blandt andet synge rock som en parodi på en opblæst koncertsanger.
  
  MED så herligt et hold som dette: Therese Damsholt, Margrethe Koytu, 
  Jess Ingerslev, Tom McEwan og Finn Nielsen  -  er det en skam, at 
  der er så få af de numre, hvor de alle er med, der virkelig 
  udnytter spændvidden i deres sammenlagte talenter. Det gøres heldigvis 
  helt pragtfuldt til sidst. I en vild og gal og rivende original 
  operette-parodi. Brødrene Price har komponeret romantisk musik og 
  perverterede os dertil med en absurd tekst om blotteren, lokkeren, 
  transvestitten og de to lystne småpiger i parken.
  
  
  
  